Απόφαση της Επιτροπής

της 12ης Ιουλίου 2002

για την αποδοχή των αναλήψεων υποχρεώσεων που προτάθηκαν σε σχέση με τις διαδικασίες αντιντάμπινγκ και αντεπιδοτήσεων όσον αφορά τις εισαγωγές σουλφανιλικού οξέος καταγωγής Ινδίας

(2002/611/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 2238/2000(2), και ιδίως το άρθρο 8,

τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(3), και ιδίως το άρθρο 13,

Μετά από διαβουλεύσεις με τη συμβουλευτική επιτροπή,

Eκτιμώντας τα ακόλουθα:

A. ΔΙΑΔΙΚΑΣΙΑ

(1) Η Επιτροπή με τον κανονισμό (ΕΚ) αριθ. 573/2002(4) επέβαλε προσωρινό αντισταθμιστικό δασμό στις εισαγωγές σουλφανιλικού οξέος καταγωγής Ινδίας. Την ίδια ημέρα, με τον κανονισμό (ΕΚ) αριθ. 575/2002(5) η Επιτροπή επέβαλε επίσης προσωρινό δασμό αντιντάμπινγκ στις εισαγωγές του ιδίου προϊόντος, καταγωγής Ινδίας και Λαϊκής Δημοκρατίας της Κίνας.

(2) Μετά την επιβολή των προσωρινών αντισταθμιστικών μέτρων, η Επιτροπή συνέχισε την έρευνά της όσον αφορά τις επιδοτήσεις, τη ζημία και το συμφέρον της Κοινότητας. Τα οριστικά συμπεράσματα και οι διαπιστώσεις αυτής της έρευνας περιγράφονται στον κανονισμό (ΕΚ) αριθ 1338/2002 του Συμβουλίου, της 22ας Ιουλίου 2002, για την επιβολή οριστικού αντισταθμιστικού δασμού και την οριστική είσπραξη του προσωρινού δασμού που επιβλήθηκε στις εισαγωγές σουλφανιλικού οξέος καταγωγής Ινδίας(6).

(3) Μετά την επιβολή των προσωρινών μέτρων αντιντάμπινγκ, η Επιτροπή συνέχισε την έρευνά της όσον αφορά τις επιδοτήσεις, τη ζημία και το συμφέρον της Κοινότητας. Τα οριστικά συμπεράσματα και οι διαπιστώσεις αυτής της έρευνας περιγράφονται στον κανονισμό (ΕΚ) αριθ 1339/2002 του Συμβουλίου, της 22ας Ιουλίου 2002, για την επιβολή οριστικού δασμού αντιντάμπινγκ και για την οριστική είσπραξη του επιβληθέντος προσωρινού δασμού στις εισαγωγές σουλφανιλικού οξέος καταγωγής Λαϊκής Δημοκρατίας της Κίνας και Ινδίας(7).

(4) Οι έρευνες επιβεβαίωσαν τα προσωρινά συμπεράσματα για τις ζημιογόνες πρακτικές επιδοτήσεων σχετικά με τις εισαγωγές καταγωγής Ινδίας και τα προσωρινά συμπεράσματα για το ζημιογόνο ντάμπινγκ σχετικά με τις εισαγωγές καταγωγής Ινδίας και Λαϊκής Δημοκρατίας της Κίνας.

B. ΑΝΑΛΗΨΕΙΣ ΥΠΟΧΡΕΩΣΕΩΝ

(5) Μετά τη θέσπιση των προσωρινών μέτρων αντιντάμπινγκ και αντισταθμιστικών μέτρων, ο μοναδικός συνεργαζόμενος παραγωγός-εξαγωγέας στην Ινδία (εφεξής "η εταιρεία") πρότεινε ανάληψη υποχρέωσης ως προς τις τιμές σύμφωνα με το άρθρο 8 παράγραφος 1 του κανονισμού (ΕΚ) αριθ. 384/96 (εφεξής "ο βασικός κανονισμός αντιντάμπινγκ") και το άρθρο 13 παράγραφος 1 του κανονισμού (ΕΚ) αριθ. 2026/97 ("εφεξής ο βασικός κανονισμός κατά των επιδοτήσεων"). Με αυτό τον τρόπο, συμφώνησε να πωλεί το υπό εξέταση προϊόν τουλάχιστον σε τιμές που επιτρέπουν την εξάλειψη της ζημιογόνου επίδρασης της πρακτικής επιδοτήσεων και του ντάμπινγκ.

(6) Επίσης, η εταιρεία θα υποβάλει τακτικά στην Επιτροπή λεπτομερή στοιχεία σχετικά με τις εξαγωγές της στην Κοινότητα, και επομένως η Επιτροπή θα είναι σε θέση να παρακολουθεί αποτελεσματικά τις αναλήψεις υποχρεώσεων. Επιπλέον, η διάρθρωση των πωλήσεων της εταιρείας είναι τέτοια ώστε η Επιτροπή θεωρεί ότι είναι περιορισμένος ο κίνδυνος παραβίασης της συμφωνηθείσας ανάληψης υποχρεώσεων.

(7) Με βάση τα ανωτέρω, η πρόταση αναλήψεων υποχρεώσεων θεωρείται επομένως αποδεκτή και η εν λόγω εταιρεία ενημερώθηκε για τα ουσιώδη πραγματικά περιστατικά, τις εκτιμήσεις και τις υποχρεώσεις στα οποία βασίζεται η αποδοχή.

(8) Για να εξασφαλιστεί η αποτελεσματική τήρηση και παρακολούθηση των αναλήψεων υποχρεώσεων, όταν υποβάλλεται στις αρμόδιες τελωνειακές αρχές αίτηση θέσης σε ελεύθερη κυκλοφορία σύμφωνα με τις αναλήψεις υποχρεώσεων, η απαλλαγή από το δασμό υπόκειται στην προσκόμιση εμπορικού τιμολογίου το οποίο θα περιλαμβάνει τουλάχιστον τα στοιχεία που απαριθμούνται στο παράρτημα των κανονισμών (ΕΚ) αριθ.../2002 και (ΕΚ) αριθ.../2002 που είναι αναγκαία για τις τελωνειακές αρχές. Στην περίπτωση που το έγγραφο αυτό δεν υποβληθεί ή δεν αντιστοιχεί στο προϊόν που προσκομίζεται στο τελωνείο, ο κατάλληλος συντελεστής αντισταθμιστικού δασμού και δασμού αντιντάμπινγκ καθίσταται απαιτητός ώστε να διασφαλιστεί η αποτελεσματική εφαρμογή της ανάληψης υποχρέωσης.

(9) Πρέπει να αναφερθεί ότι στην περίπτωση παραβίασης ή ανάκλησης της ανάληψης υποχρέωσης ή υποψίας παραβίασης, μπορεί να επιβληθεί αντισταθμιστικός δασμός και δασμός αντιντάμπινγκ δυνάμει του άρθρου 13 παράγραφοι 9 και 10 του βασικού κανονισμού κατά των επιδοτήσεων και του άρθρου 8 παράγραφοι 9 και 10 του βασικού κανονισμού αντιντάμπινγκ, αντίστοιχα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Γίνεται αποδεκτή η ανάληψη υποχρέωσης που πρότεινε ο παραγωγός που αναφέρεται κατωτέρω, στο πλαίσιο της διαδικασίας κατά των επιδοτήσεων όσον αφορά τις εισαγωγές σουλφανιλικού οξέος καταγωγής Ινδίας και στο πλαίσιο της διαδικασίας αντιντάμπινγκ όσον αφορά τις εισαγωγές του ιδίου προϊόντος καταγωγής Ινδίας και Λαϊκής Δημοκρατίας της Κίνας.

>ΘΕΣΗ ΠΙΝΑΚΑ>

Άρθρο 2

Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 12 Ιουλίου 2002.

Για την Επιτροπή

Pascal Lamy

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 257 της 11.10.2000, σ. 2.

(3) ΕΕ L 288 της 21.10.1997, σ. 1.

(4) ΕΕ L 87 της 4.4.2002, σ. 5.

(5) ΕΕ L 87 της 4.4.2002, σ. 28.

(6) Βλέπε σελίδα 1 της παρούσας Επίσημης Εφημερίδας.

(7) Βλέπε σελίδα 11 της παρούσας Επίσημης Εφημερίδας.